ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την κοινή θέση του Συμβουλίου όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου για την κατάργηση ορισμένων οδηγιών σχετικά με την υγιεινή των τροφίμων και τους υγειονομικούς όρους για την παραγωγή και διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για την τροποποίηση των οδηγιών 89/662/ΕΟΚ και 92/118/ΕΟΚ του Συμβουλίου και της απόφασης 95/408/EK του Συμβουλίου

2000/0182 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την κοινή θέση του Συμβουλίου όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου για την κατάργηση ορισμένων οδηγιών σχετικά με την υγιεινή των τροφίμων και τους υγειονομικούς όρους για την παραγωγή και διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για την τροποποίηση των οδηγιών 89/662/ΕΟΚ και 92/118/ΕΟΚ του Συμβουλίου και της απόφασης 95/408/EK του Συμβουλίου

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο

(έγγραφο COM(2000)438 τελικό - 2000/0182 (COD): // 14 Ιουλίου 2000.

Ημερομηνία γνωμοδότησης της Οικονομικής και Κοινωνικής Επιτροπής: // 28 Μαρτίου 2001.

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 3 Ιουνίου 2003.

Ημερομηνία διαβίβασης της τροποποιημένης πρότασης: // 23 Ιουλίου 2003

Ημερομηνία έκδοσης της κοινής θέσης: // 27 Οκτωβρίου 2003 (ομόφωνα)

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Πρόκειται για την πέμπτη πρόταση πακέτου πέντε προτάσεων με σκοπό την ενοποίηση και την ενημέρωση των ισχυόντων κοινοτικών κανόνων για την υγιεινή των τροφίμων.

Η πρόταση αποσκοπεί:

* στην κατάργηση 17 οδηγιών για την υγιεινή των τροφίμων,

* στην τροποποίηση άλλων οδηγιών που σχετίζονται άμεσα με την υγιεινή των τροφίμων,

* στην εισαγωγή μιας ρήτρας διασφάλισης και ακινητοποίησης με σκοπό να εξασφαλιστεί ότι οι ουσιώδεις απαιτήσεις θερμοκρασίας και μικροβιολογικές απαιτήσεις θα παραμείνουν εν ισχύ και ότι θα συνεχίσουν να εφαρμόζονται οι εκτελεστικοί κανόνες που βασίζονται στις καταργούμενες οδηγίες.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Η ημερομηνία εφαρμογής (άρθρο 1)

Κύριο μέλημα του Συμβουλίου όσον αφορά την πρόταση ήταν να εξασφαλίσει ότι όλες οι προτάσεις του πακέτου θα ισχύουν από την ίδια ημερομηνία και ότι τα κράτη μέλη θα έχουν επαρκές χρονικό περιθώριο ώστε να προσαρμοστούν στη νέα κατάσταση. Το Συμβούλιο, επομένως, αποφάσισε ότι για όλες τις προτάσεις του πακέτου τα μέτρα εφαρμόζονται 18 μήνες μετά την έναρξη ισχύος και το νωρίτερο από την 1η Ιανουαρίου 2006.

Μολονότι η ημερομηνία εφαρμογής στην κοινή θέση δεν ταυτίζεται με την ημερομηνία που προτείνεται στην τροπολογία του Ευρωπαϊκού Κοινοβουλίου, πρέπει να θεωρηθεί ότι οι στόχοι που επιδιώκει το Συμβούλιο δεν βρίσκονται σε σύγκρουση με τους στόχους που επιδιώκει το Ευρωπαϊκό Συμβούλιο στις σχετικές τροπολογίες για τις διάφορες προτάσεις του πακέτου.

3.2. Άλλες τροποποιήσεις στην κοινή θέση

3.2.1. Κατάργηση υφιστάμενων οδηγιών (άρθρο 2)

Αρχικά, η Επιτροπή είχε συμπεριλάβει την κατάργηση όλων των υφιστάμενων οδηγιών για την υγιεινή των τροφίμων στην πέμπτη πρόταση του πακέτου.

Στην κοινή θέση, το Συμβούλιο προβαίνει στην κατάργηση της οδηγίας 93/43/ΕΟΚ για την υγιεινή των τροφίμων στο πλαίσιο της πρώτης πρότασης, και των 16 υπόλοιπων οδηγιών στην πέμπτη πρόταση. Η προσέγγιση αυτή φαίνεται λογική καθώς η πρώτη πρόταση αντικαθιστά την οδηγία 93/43/ΕΟΚ. Με τον τρόπο αυτό εκπληρώνονται οι στόχοι της αρχικής πρότασης της Επιτροπής.

3.2.2. Τροποποίηση άλλων οδηγιών που σχετίζονται άμεσα με την υγιεινή των τροφίμων (άρθρα 3, 5 και 6)

* Η πρόταση της Επιτροπής προέβλεπε την κατάργηση του παραρτήματος II της οδηγίας 92/118/ΕΟΚ.

Στο άρθρο 3 της κοινής θέσης, το Συμβούλιο εισήγαγε άλλες τροποποιήσεις στην οδηγία 92/118/ΕΟΚ. Οι νέες αυτές τροποποιήσεις εξασφαλίζουν την καλύτερη συνοχή της μελλοντικής κοινοτικής νομοθεσίας.

* Η πρόταση της Επιτροπής προέβλεπε μια τροποποίηση του παραρτήματος A της οδηγίας 89/662/ΕΟΚ.

Στο άρθρο 5 της κοινής θέσης, το Συμβούλιο εισήγαγε άλλες τροποποιήσεις στην οδηγία 89/662/ΕΟΚ. Οι νέες αυτές τροποποιήσεις εξασφαλίζουν την καλύτερη συνοχή της μελλοντικής κοινοτικής νομοθεσίας.

* Η πρόταση της Επιτροπής προέβλεπε μια τροποποίηση της οδηγίας 91/67/ΕΟΚ.

Στην κοινή θέση, η τροποποίηση αυτή δεν ενσωματώθηκε επειδή καθίσταται περιττή με την έκδοση της οδηγίας 2002/99/ΕΚ (τέταρτη πρόταση του υγειονομικού πακέτου).

* Στο άρθρο 6 της κοινής θέσης, το Συμβούλιο εισήγαγε μια τροποποίηση της απόφασης αριθ. 95/408/ΕΚ του Συμβουλίου ώστε να εξασφαλιστεί η παράταση της εφαρμογής της μέχρι την έναρξη ισχύος του υγειονομικού πακέτου. Η παράταση αυτή είναι αναγκαία για να εξασφαλιστεί ότι οι εκτελεστικές αποφάσεις που λήφθηκαν με βάση την απόφαση αυτή (που εκπνέει στις 31 Δεκεμβρίου 2003) θα παραμείνουν εν ισχύ μέχρι να αντικατασταθούν στο πλαίσιο της νέας νομικής βάσης στο υγειονομικό πακέτο.

3.2.3. Ρήτρα διασφάλισης και ακινητοποίησης (άρθρο 4)

Η πρόταση της Επιτροπής προέβλεπε μια ρήτρα διασφάλισης για να εξασφαλιστεί ότι οι ουσιώδεις απαιτήσεις θερμοκρασίας και μικροβιολογικές απαιτήσεις θα παρέμεναν εν ισχύ και ότι οι εκτελεστικές αποφάσεις που λήφθηκαν με βάση τις καταργούμενες πράξεις θα συνέχιζαν να εφαρμόζονται.

Στην κοινή θέση, τα στοιχεία αυτά έγιναν σεβαστά.

Επιπροσθέτως, το Συμβούλιο μερίμνησε ώστε να συνεχίσουν να εφαρμόζονται οι εκτελεστικοί κανόνες που βασίζονται στο παράρτημα II της οδηγίας 92/118/ΕΟΚ (εκτός από την απόφαση 94/371/ΕΚ με την οποία θεσπίζονται ειδικοί υγειονομικοί όροι όσον αφορά τη διάθεση στην αγορά ορισμένων ειδών αυγών, της οποίας το περιεχόμενο έχει ενσωματωθεί σε μεγάλο βαθμό στη δεύτερη πρόταση του πακέτου για την υγιεινή των τροφίμων).

Το Συμβούλιο μερίμνησε επίσης ώστε να συνεχίσουν να εφαρμόζονται οι εκτελεστικές αποφάσεις της απόφασης 95/408/ΕΟΚ. Στις εν λόγω εκτελεστικές αποφάσεις περιλαμβάνονται οι κατάλογοι των επιχειρήσεων τρίτων χωρών που έχουν την άδεια να εξάγουν τρόφιμα ζωικής προέλευσης στην ΕΚ.

4. ΣΥΜΠΕΡΑΣΜΑ

Η Επιτροπή είναι ικανοποιημένη για το γεγονός ότι η κοινή θέση λαμβάνει υπόψη τους στόχους των τροπολογιών του Ευρωπαϊκού Κοινοβουλίου και ότι οι ανησυχίες της Επιτροπής σε σχέση με τους στόχους της πρότασης έγιναν σεβαστές.

5. ΓΕΝΙΚΕΣ ΔΗΛΩΣΕΙΣ

Κανόνες εφαρμογής

Για λόγους διαφάνειας, η Επιτροπή θα εξετάσει τη σκοπιμότητα σύνταξης μιας ανακοίνωσης στην οποία θα περιέχονται οι κατάλογοι ανά τομέα των υπαρχόντων κανόνων εφαρμογής που θα συνεχίσουν να ισχύουν και μετά την έναρξη ισχύος των νέων κανόνων υγιεινής. Επίσης θα μελετήσει το ενδεχόμενο κατάργησης ή τροποποίησης των κανόνων αυτών, όπου αυτό κρίνεται απαραίτητο.

Η Επιτροπή επιβεβαιώνει ότι έχει το σκοπό να προτείνει νέους κανόνες σχετικά με τις τριχίνες για να αντικατασταθεί η οδηγία 77/96/ΕΟΚ εν ευθέτω χρόνω, έτσι ώστε οι κανόνες αυτοί να υιοθετηθούν προτού τεθεί σε εφαρμογή η νέα νομοθεσία για την υγιεινή.

Προϊόντα αλιείας

Η Επιτροπή θα εξετάσει εάν είναι δυνατόν να καταρτιστεί κατάλογος με τις παραμέτρους επεξεργασίας των αλιευτικών προϊόντων, εκτός της ψύξης σε εσωτερική θερμοκρασία -20 C για 24 ώρες ή της θέρμανσης σε 60 C, που αναγνωρισμένα επαρκούν για την καταστροφή των προνυμφών των νηματωδών, καθώς και με τα κριτήρια εξακρίβωσης του κατά πόσο οι χρησιμοποιούμενες επεξεργασίες επιτυγχάνουν το στόχο αυτό. Εάν το κρίνει αναγκαίο, θα προβεί στις κατάλληλες προτάσεις.

Προσμείξεις

Το Συμβούλιο καλεί την Επιτροπή να εξετάσει την ανάγκη καθορισμού εναρμονισμένων κανόνων για τους επίσημους ελέγχους ή επιτήρησης της παρουσίας περιβαλλοντικών προσμείξεων στα τρόφιμα καθώς και της λήψης σχετικών μέτρων σε περίπτωση μη συμμόρφωσης με τις κοινοτικές απαιτήσεις και, αν το κρίνει αναγκαίο, να προβεί στις κατάλληλες προτάσεις.